Június második hétvégéjén - azaz június 11-12 - én is igazi gyerekparadicsommá válik a Hajógyári-sziget, ahol gazdag programkínálat segít az apróságoknak és szülőknek visszaszámolni a Vakációig. A Generali Nagyszínpadon például minden napra jut egy-egy színházi előadás. Szombaton a Mesebolt Bábszínház és a Magamura Alkotóműhely közös marionett-bábos előadásával, a Dobronka Cirkusz Világszám! című darabbal kezdheti a napot az aprónép, vasárnap pedig az egri Harlekin Bábszínház Tancika Marcika előadásán szórakozhatunk.. A néptáncrajongókat a Tamariska Táncegyüttes bemutatókkal és táncházzal várja, a TuttaForzaSmalto gyerekzenekar pedig egy igazi mesekoncerttel kényezteti majd a rajongókat. Ritka csemege lesz Gulyás László Vándormuzsikus, valamint Varró Dániel közös verses zenés előadása, amelyet a Kalákából ismert Radványi Balázzsal együtt mutatnak be.
Szombattól kinyit az SOS Mesesátor is, itt vasárnap 16 órakor Farkasházi Réka zenés meséléssel várja a látogatókat. Nem csak a műfajok közt, hanem időben is utazhatnak az érdeklődők: a Közlekedési Múzeum sátrában az ’50-es évek kétkerekűinek világa elevenedik majd meg,megcsodálhatják a gyerkőcök a korszak néhány kultikus motorkerékpárját és kerékpárját, és a régi kétkerekűekkel kapcsolatos játékokban is részt vehetnek majd a Történelmi Játszótéren. A helyszín az ’56-os Emlékbizottság támogatásával valósul meg.
Utoljára próbálhatók ki a Kalóz Sziget és a FIRELIFE Erdőtűzmegelőzési projekt játékai is, tehát annak, aki erdőőr akar lenni vagy erdőtüzet szeretne oltani, kint a helye! A tánc és sportok mellett még rengeteg izgalmas és érdekes játék és program várja egész hétvégén a családokat: kalandparkok, kézműves foglalkozások, környezetvédelmi játékok, állatsimogató, kutyaház, bringapark, KRESZ park, történelmi játszótér, Kukutyin, bohóc programok, Öttusa Kölyök Park, kincskereső játék és még sok minden más.